钦定古今图书集成/明伦汇编/官常典/第725卷 > 张𤣱〈子世雄〉
## 钦定古今图书集成/明伦汇编/官常典/第725卷 > 张𤣱〈子世雄〉

按《宋史忠义传》：“𤣱字伯玉，世居河南渑池。建炎中，以
家财募兵讨金人，从者数千人。时翟兴制置京西，𤣱
以众属焉。金兵长驱渡河，𤣱御之白浪口，金人不得
渡。积功补武翼大夫、成州刺史。董先为制置司前军
统制，𤣱佐之。每战冒矢石，为诸军先。绍兴元年，金将
高琼率众取商州，董先御之，𤣱乘锐奔击，从骑不能”
属，单马至四皓庙。金兵数百骑至，𤣱瞋目大呼，挺刃
突击，金兵披靡，莫敢向。是日九战九捷，追至试剑关，
争门蹂践死者百人。明年春，偕先繇蓝田渡渭，规取
长安。时伪齐经略司李谔屯渭北，与金将折合、《孛菫》
相为声势。𤣱陈兵华严川，俄白气贯日，吏士驩奋战
于兴平咸阳渭河石鳖谷。时刘豫据京师，先军乏食，
伪降豫，不挈家𤣱，事其夫人如旧。豫使人迎其妻，先
密书报𤣱勿遣，且述必还意。王倚摄虢州，从伪意坚，
𤣱患之。会别将董震自商州来，倚喜曰：“震与我善，今
以兵来，天赞我也。”乃与震谋害𤣱，震阳许而阴以告。
翼日，倚诣𤣱议事，𤣱叱下，责以大义，并推官祁宗儒
斩之。先是，豫遣人持诏抚谕，以𤣱为商、虢、顺州路兵
马都监同统制军马，𤣱囚其使，至是并戮之。于是伪
齐河南安抚孟邦雄、总管樊彦直据洛阳，兵直扺长
水。𤣱遣将陈俊守白马山，谢皋守船板山梁，进守锦
屏山，尽匿精锐。金兵深入，𤣱战东关，三砦响应，金兵
溃。𤣱率精骑三千，一日夜驰三百里。黎明，扺河南，邦
雄就擒，彦直遁去，便宜升霸州防御使。三年春，先自
伪齐归，𤣱还兵柄，退就位，时人义之。初，翟兴既死，朝
廷命其子琮袭，至是琮言于朝，真授𤣱武翼大夫、果
州团练使、河南府、孟汝唐州马步军副总管。击金将
阎锐于唐、邓间，先登，杀获千馀人。未几，诏先一行并
听神武后军统制。𤣱从岳飞复京西六州，平湖贼锺
子义等，累功进拱卫大夫。入侍卫，始以诛王倚。事闻，
敕付史馆，赐褒诏，进亲卫大夫。三十二年，领御营宿
卫前军都统，屯泗州。时金人攻海州急，诏𤣱会镇江都统制张子盖赴之。贼环城数十匝，矢石如雨，𤣱战
于州北三里，麾精骑冲其阵，手杀数千人，歼其长，杀
获万计。海州围解，𤣱中流矢卒。子盖上其功，特赠正
任观察使，官其后九人，庙号“忠勇。”孝宗即位，又命祠
于战所，赠清远军承宣使。子世雄，殁于符离之战，赠
武节大夫。